text: Ny netavis er i luften
  01 oktober 2012 kl. 08.08
  Den nye landsdækkende netavis, dagens.dk, som produceres i Bramdrupdam ved Kolding, er i luften. Avisen skal være et alternativ til de store mediehuse.
  Avisen afløser sitet netnyhederne.dk. Den tyvstartede allerede fredag - og de to journalister har hele weekenden lagt historier, selv om den officielle start først er i dag mandag. 
  Bag avisen står journalist Holger Madsen, som er ansvarshavende. Holger Madsen har en fortid hos Danmarks Radio og JydskeVestkysten. I den første måned får han hjælp af Elo Christoffersen, som er kendt fra Kolding Netavis - og en hyppig leverandør til bl.a. TV SYDs Facebook-side. 1. november udvides redaktionen med en tredje skrivende medarbejder. 
  Den nye avis vil primært slå sig op på krimistof og underholdning.
  